**Smerteterapi: Årsager og konsekvenser af Form-funktion-forandringer.**

Af Patrick Blättler Monnier, orthoVET, Frenkendorf, Schweiz.

Definitionen på smerte: Smerte er en ubehagelig sensorisk og følelsesmæssig oplevelse associeret med aktuel eller kommende skade på vævet! Dette henføres til et internationalt studie i smerteforskning.

Monnier definerer ligeledes sygdom, og form-funktion-forandringer, samt neuropatisk smerte. Sidstnævnte er processer, som forårsager forstyrrelser og ændringer i opfattelsen af smerte.

I denne terapi er der fokus på kroppen som helhed, hvor dårlig funktion i skelet og bevægeapparat kan få indflydelse på kroppen og opleves som smerter.

Vi så en del billeder af hunde, som gnavede i deres ben, havde hudproblemer, haltede og rystede. Årsagerne fandtes i bevægeapparatet og kunne behandles med kiropraktik.

**Fysiske og mentale øvelser for ældre hunde gennem klikkertræning.**

Af Claudia Moser. Clickercentrum Schweiz, Sornetan.

Hvordan kan klikkertræning hjælpe med at træne vore hunde fysisk og mentalt og holde dem i form, så de kan få lange og sunde liv?

Præsentationen viste forskellige måder at træne hundene på forskellige måder (som koordination, styrke, selvkontrol, aktivitet, fokus etc.) gennem klikkertræning, der stimulerer kroppen og sindet på en blid måde.

Man fik en forklaring på, hvordan klikkertræning skulle startes op, og fik fortalt om den positive effekt på krop og sjæl, på tillid og selvværd, på voksende kropsbevidsthed og koordinationsevne. Desuden var der eksempler på hverdagssituationer og træning med targettræning, kropskontrol, kreativitet og øgelse af muskelmassen. Vi fik fortalt om klikkertræning og udvalgte øvelser til hverdagssituationer, der var egnede til hvalpe og unghunde, sportshunde, familiehunde, gamle hunde og hunde, der var under genoptræning. Claudia Moser havde selv hunde med, så vi kunne se deres arbejdsglæde, og til trods for, at de havde været ude for et biluheld og havde haft lidt svært ved at nå frem til foredraget, viste både hunde og foredragsholder sig rolige og fattede. Imponerende!

Claudia Moser har studeret sport og sportsuddannelse på Berns universitet, har været hundetræner i 1 1/2 år i Norwich, England og laver nu workshops i Schweiz om klikkertræning, dogdance, lydighed og "aktiviteter og træning for hunde i alle aldre". Har været med til at starte klikkercentre i Schweiz, Tyskland og Østrig og har lavet en dvd "From puppy to Sport Dog - How to build up basic skills", som kun kan fås i Tyskland.